**Dignity Health Sports Park** (vuosina 2003–2013 **The Home Depot Center** ja 2013–2018 **StubHub Center**) on urheilukompleksi Kalifornian osavaltionyliopiston kampuksella Carsonissa Kaliforniassa. Vuonna 2003 valmistuneen ja 150 miljoonaa Yhdysvaltain dollaria maksaneen kompleksin omistaja ja ylläpitäjä on Anschutz Entertainment Group.

Dignity Health Sports Parkin urheilupaikat soveltuvat muun muassa jalkapallon, tenniksen, yleisurheilun, pyöräilyn, haavipallon, rugbyn, lentopallon, baseballin, softballin ja koripallon harrastamiseen. Ensimmäiset kymmenen vuotta nimisponsorina toimi rautakauppaketju The Home Depot, joka maksoi oikeuksista 70 miljoonaa dollaria. Kesäkuusta 2013 alkaen nimisponsori oli lipunvälityspalvelu StubHub. Vuodesta 2019 alken nimisponsorina on toiminut terveyspalveluyritys Dignity Health.

Dignity Health Sports Parkin pääareena on 27 000 paikkainen jalkapallostadion, jolla Major League Soccerin Los Angeles Galaxy ja Chivas USA pelaavat kotiottelunsa. Stadion on niin sanottu *soccer-specific stadium* eli suunniteltu erityisesti jalkapalloa varten, ja se oli valmistuessaan MLS:n toinen tämänkaltainen stadion. Stadionilla on järjestetty MLS:n tähdistöottelu vuonna 2003, MLS:n loppuottelu vuosina 2003, 2004 ja 2008, naisten MM-kilpailuiden loppuottelu vuonna 2003 sekä useita muita seura- ja maajoukkueiden kohtaamisia. Stadionilla pelattiin myös rugby sevensin IRB Sevens World Series -sarjaan kuuluva USA Sevens -turnaus vuosina 2004–2006. NFL-joukkue Los Angeles Chargers pelasi kotiottelunsa stadionilla vuosina 2017–2019 kunnes joukkueen uusi stadion valmistui.

Runsaan 50 hehtaarin alueella on myös 8 000 paikkainen tennisstadion, 8 000 paikkainen yleisurheilustadion, 2 450 paikkainen sisävelodromi sekä lukuisia jalkapallo-, tennis- ja baseballkenttiä. Tennisstadionilla on järjestetty WTA-kiertueen LA Women's Tennis Championships -turnaus, Davis Cup -ottelut Yhdysvaltain ja Kroatian välillä vuonna 2005 sekä nyrkkeily- ja koripallo-otteluja. Velodromilla on järjestetty ratapyöräilyn UCI Track Cycling World Cup Classics -kilpailuja sekä maailmanmestaruuskilpailut vuonna 2005.

Dignity Health Sports Park toimii Yhdysvaltain jalkapallo- ja tennisliittojen kansallisena harjoituskeskuksena. Alueella on järjestetty myös konsertteja.

Lähteet
-------

1. ↑  StubHub Center StubHub Center.  Arkistoitu 15.9.2014. Viitattu 23.4.2010. (englanniksi)
2. 1 2  Overview of MLS Stadium Financing  20.1.2009. HVS Convention Sports & Entertainment. Viitattu 23.4.2010. (englanniksi)
3. ↑  Home Depot Center to be renamed StubHub Center in June  4.3.2013. Major League Soccer.  Arkistoitu 7.3.2013. Viitattu 1.7.2013. (englanniksi)
4. ↑  AEG Announces New Partnership with Dignity Health, Renames LA Galaxy Home Stadium Dignity Health Sports Park  13.12.2018. Dignity Health Sports Park. Viitattu 8.12.2021. (englanniksi)
5. 1 2  Soccer Stadium StubHub Center.  Arkistoitu 8.7.2013. Viitattu 23.4.2010. (englanniksi)
6. ↑  Past results USA Sevens.  Arkistoitu 17.7.2011. Viitattu 23.4.2010. (englanniksi)
7. ↑  Chargers announce decision to relocate to Los Angeles *NFL.com*. Viitattu 12.1.2017.
8. 1 2  Tennis Stadium StubHub Center.  Arkistoitu 8.7.2013. Viitattu 23.4.2010. (englanniksi)
9. ↑  Track & Field Facility StubHub Center. Viitattu 23.4.2010. (englanniksi)
10. 1 2  VELO Sports Center StubHub Center. Viitattu 23.4.2010. (englanniksi)
11. ↑  The Home Depot Center LA Women’s Tennis Championships.  Arkistoitu 3.9.2009. Viitattu 23.4.2010. (englanniksi)
12. ↑  U.S. Soccer and AEG Break Ground on National Training Center and Soccer-Specific Stadium in Los Angeles  26.2.2002. U.S. Soccer. Viitattu 23.4.2010. (englanniksi)
13. ↑  USTA Training Centers United States Tennis Association.  Arkistoitu 24.3.2010. Viitattu 23.4.2010. (englanniksi)
14. ↑  StubHub Center Anschutz Entertainment Group.  Arkistoitu 3.7.2013. Viitattu 23.4.2010. (englanniksi)

Aiheesta muualla
----------------

* Kuvia tai muita tiedostoja aiheesta **Dignity Health Sports Park** Wikimedia Commonsissa

* StubHub Centerin sivusto (englanniksi)
* StubHub Centerin esittely Anschutz Entertainment Groupin sivustolla (Arkistoitu – Internet Archive) (englanniksi)